CELEX: 32021D0359
Language: mt
Date: 2021-02-22 00:00:00
Title: Deċiżjoni ta’ Implimentazzjoni tal-Kunsill (UE) 2021/359 tat-22 ta’ Frar 2021 li tawtorizza lin-Netherlands japplika rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar għall-vetturi elettriċi

26.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 69/6
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2021/359
         tat-22 ta’ Frar 2021
         li tawtorizza lin-Netherlands japplika rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar għall-vetturi elettriċi
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (1), u b’mod partikolari l-Artikolu 19 tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Permezz tad-Deċiżjoni ta’ Implimentazzjoni tal-Kunsill (UE) 2016/2266 (2), in-Netherlands ġie awtorizzat, skont l-Artikolu 19 tad-Direttiva 2003/96/KE, japplika rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar għall-vetturi elettriċi sal-31 ta’ Diċembru 2020.
                  
               
                     (2)
                  
                  
                     Fit-30 ta’ Marzu 2020 in-Netherlands talab awtorizzazzjoni li jkompli japplika rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar għall-vetturi elettriċi għall-perjodu bejn l-1 ta’ Jannar 2021 u l-1 ta’ Jannar 2025. Fuq talba tal-Kummissjoni, in-Netherlands ipprovda informazzjoni addizzjonali b’appoġġ għall-applikazzjoni tiegħu fl-20 ta’ Novembru 2020.
                  
               
                     (3)
                  
                  
                     Ir-rata tat-taxxa mnaqqsa hija maħsuba biex tippromwovi aktar l-użu tal-vetturi elettriċi billi tnaqqas l-ispejjeż għall-elettriku użat biex iħaddem lil tali vetturi.
                  
               
                     (4)
                  
                  
                     L-użu ta’ vetturi elettriċi ma jinvolvix l-emissjoni ta’ sustanzi li jniġġsu l-arja li joriġinaw mill-kombustjoni ta’ petrol u diżil jew karburanti fossili oħrajn u għaldaqstant jikkontribwixxi għat-titjib fil-kwalità tal-arja fl-ibliet. Barra minn hekk, l-użu ta’ vetturi elettriċi jista’ jnaqqas l-emissjonijiet tas-CO2, partikolarment fejn l-elettriku użat huwa prodott minn sorsi ta’ enerġija rinnovabbli. Għaldaqstant, l-applikazzjoni ta’ rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar għall-vetturi elettriċi mistennija tagħti kontribut lejn l-ilħuq tal-objettivi tal-politiki ambjentali, tas-saħħa u tal-klima tal-Unjoni.
                  
               
                     (5)
                  
                  
                     In-Netherlands enfasizza li r-rata tat-taxxa mnaqqsa tkun tapplika għall-forniment tal-elettriku lill-istazzjonijiet tal-iċċarġjar għall-vetturi tal-elettriku permezz ta’ konnessjoni diretta mal-grilja elettrika, fosthom l-istazzjonijiet tal-iċċarġjar pubbliċi u xi stazzjonijiet tal-iċċarġjar privati jew korporattivi.
                  
               
                     (6)
                  
                  
                     In-Netherlands talab li r-rata tat-taxxa mnaqqsa fuq l-elettriku tapplika biss għall-istazzjonijiet tal-iċċarġjar fejn l-elettriku jintuża biex tiġi ċċarġjata vettura elettrika direttament u li ma tapplikax għall-elettriku pprovdut permezz ta’ skambju ta’ batteriji.
                  
               
                     (7)
                  
                  
                     Rata tat-taxxa mnaqqsa fuq l-elettriku pprovdut lill-vetturi elettriċi permezz ta’ stazzjonijiet tal-iċċarġjar ittejjeb il-vijabbiltà kummerċjali tal-istazzjonijiet tal-iċċarġjar aċċessibbli għall-pubbliku fin-Netherlands, li għandu jwassal biex l-użu ta’ karozzi elettriċi isir attraenti u jirriżulta f’titjib fil-kwalità tal-arja.
                  
               
                     (8)
                  
                  
                     Minħabba n-numru limitat ta’ vetturi elettriċi u l-fatt li l-livell tat-taxxa fuq l-elettriku pprovdut lill-vetturi elettriċi permezz ta’ stazzjonijiet tal-iċċarġjar li jkunu għall-użu kummerċjali ser ikun ogħla mil-livell tat-taxxa minimu stipulat fl-Artikolu 10 tad-Direttiva 2003/96/KE, x’aktarx li r-rata tat-taxxa mnaqqsa ma twassalx għal distorsjonijiet fil-kompetizzjoni għall-perjodu li matulu tintalab l-awtorizzazzjoni u għaldaqstant mhijiex ser taffettwa ħażin il-funzjonament xieraq tas-suq intern.
                  
               
                     (9)
                  
                  
                     Il-livell tat-taxxa fuq l-elettriku pprovdut lill-vetturi elettriċi permezz ta’ stazzjonijiet tal-iċċarġjar li ma jkunux għall-użu kummerċjali ser ikun ogħla mil-livell tat-taxxa minimu fir-rigward tal-użu mhux kummerċjali stipulat fl-Artikolu 10 tad-Direttiva 2003/96/KE.
                  
               
                     (10)
                  
                  
                     Kull awtorizzazzjoni li tingħata f’konformità mal-Artikolu 19(1) tad-Direttiva 2003/96/KE trid tkun għal żmien limitat b’mod strett. Sabiex jiġi żgurat li l-perjodu tal-awtorizzazzjoni jkun twil biżżejjed sabiex l-operaturi ekonomiċi rilevanti ma jiġux skoraġġuti milli jagħmlu l-investimenti meħtieġa, huwa xieraq li l-awtorizzazzjoni tingħata għall-perjodu mitlub. Madankollu, l-awtorizzazzjoni għandha tieqaf tapplika mid-data tal-applikazzjoni ta’ kwalunkwe dispożizzjoni ġenerali dwar il-vantaġġi tat-taxxa għall-elettriku pprovdut għall-vetturi elettriċi li tiġi adottata mill-Kunsill skont l-Artikolu 113 jew kwalunkwe dispożizzjoni rilevanti oħra tat-Trattat dwar il-Funzjonament tal-Unjoni Ewropea, fil-każ fejn tali dispożizzjonijiet isiru applikabbli qabel l-1 ta’ Jannar 2025.
                  
               
                     (11)
                  
                  
                     Sabiex tiġi evitata żieda fil-piż amministrattiv għad-distributuri u ridistributuri tal-elettriku li jirriżulta mit-tibdil fir-rati tat-taxxa applikabbli, in-Netherlands jenħtieġ li jkun jista’ japplika r-rata tat-taxxa mnaqqsa fuq l-elettriku pprovdut għall-vetturi elettriċi mingħajr interruzzjoni. Għalhekk jenħtieġ li l-awtorizzazzjoni mitluba tingħata b’effett mill-1 ta’ Jannar 2021, sabiex tiġi garantita l-kontinwità tal-arranġamenti preċedenti awtorizzati bid-Deċiżjoni ta’ Implimentazzjoni (UE) 2016/2266.
                  
               
                     (12)
                  
                  
                     Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
                  
               ADOTTA DIN ID-DEĊIŻJONI:
         
            Artikolu 1
            Għall-finijiet ta’ din id-Deċiżjoni, “vettura elettrika” tfisser vettura elettrika kif definita fil-punt (2) tal-Artikolu 2 tad-Direttiva 2014/94/UE tal-Parlament Ewropew u tal-Kunsill (3).
         
         
            Artikolu 2
            In-Netherlands huwa awtorizzat japplika rata tat-taxxa mnaqqsa fuq l-elettriku pprovdut lill-istazzjonijiet tal-iċċarġjar li jiġu użati direttament għall-iċċarġjar ta’ vetturi elettriċi, minbarra dawk l-istazzjonijiet tal-iċċarġjar għall-iskambju ta’ batteriji għall-vetturi elettriċi, diment li l-livelli minimi ta’ tassazzjoni stipulati fl-Artikolu 10 tad-Direttiva 2003/96/KE jiġu rrispettati.
         
         
            Artikolu 3
            Din id-Deċiżjoni għandha tapplika mill-1 ta’ Jannar 2021 sal-1 ta’ Jannar 2025.
            Fil-każ fejn il-Kunsill, filwaqt li jaġixxi fuq il-bażi tal-Artikolu 113 jew kwalunkwe dispożizzjoni rilevanti oħra tat-Trattat dwar il-Funzjonament tal-Unjoni Ewropea, jipprevedi regoli ġenerali dwar il-vantaġġi tat-taxxa għall-elettriku pprovdut lill-vetturi elettriċi, din id-Deċiżjoni għandha tieqaf tapplika fid-data li jsiru applikabbli tali regoli ġenerali.
         
         
            Artikolu 4
            Din id-Deċiżjoni hija indirizzata lir-Renju tan-Netherlands.
         
         
            Magħmul fi Brussell, it-22 ta’ Frar 2021.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  ĠU L 283, 31.10.2003, p. 51.
         
            (2)  Deċiżjoni ta’ Implimentazzjoni tal-Kunsill (UE) 2016/2266 tas-6 ta’ Diċembru 2016 li tawtorizza lin-Netherlands japplikaw rata mnaqqsa ta’ tassazzjoni fuq l-elettriku pprovdut lill-istazzjonijiet tal-iċċarġjar għall-vetturi elettriċi (ĠU L 342, 16.12.2016, p. 30).
         
            (3)  Id-Direttiva 2014/94/UE tal-Parlament Ewropew u tal-Kunsill tat-22 ta’ Ottubru 2014 dwar l-installazzjoni ta’ infrastruttura tal-karburanti alternattivi (ĠU L 307, 28.10.2014, p. 1).